Apr 07,2016
మార్కెట్లోకి అడుగుపెట్టిన 'టియాగో'
ముంబయి: కార్ల ప్రియులను గత కొంత కాలంగా ఊరిస్తూ వస్తున్న 'టాయాగో' హచ్‌బ్యాక్‌ కారును టాటా మోటార్స్‌ సంస్థ బుధవారం మార్కెట్లోకి విడుదల చేసింది. ఈ కారు పెట్రోలు వర్షన్‌ ప్రారంభ ధరను రూ.3.39 లక్షలుగా, డీజిల్‌ మోడల్‌ ధరను రూ.4.18 లక్షలుగా (ఎక్స్‌షోరూమ్‌, ముంబయి) కంపెనీ నిర్ణయించింది. బి-సెగ్మెంట్‌ మార్కెట్లో ఇప్పటికే సందడి చేస్తున్న హ్యుందారు ఐ10, మారుతీ సెలీరియో, మారుతీ వ్యాగన్‌ఆర్‌ కార్లకు టియాగో గట్టి పోటీని ఇవ్వనుందని మార్కెట్‌ విశ్లేషకులు చెబుతున్నారు. సరికొత్త ప్లాట్‌ఫామ్‌పై టాటా మోటార్స్‌ సంస్థ ఈ కారును ప్రతిష్ఠాత్మకంగా రూపొందించింది. టాటా నానో, బోల్ట్‌ వాహనాల మధ్యన ఉన్న మార్కెట్‌ ఖాళీని భర్తీచేస్తూ ఈ కారును టాటా సంస్థ మార్కెట్లోకి అందుబాటులోకి తెచ్చింది. పెట్రోలు వర్షన్‌ టియాగో కారు లీటరుకు 23.84 కి.మీ. మైలేజీని, డీజిల్‌ వర్షన్‌ కారు లీటరుకు 27.28 కి.మీ. మైలేజీని అందించనున్నట్లు కంపెనీ వర్గాలు తెలిపాయి. అత్యాధునిక అమరికలతో వాహన ప్రేమికుల మనసు దోచేలా రూపొందించిన ఈ కారు తయారీకి టాటా మోటార్స్‌ సంస్థ మూడు సంవత్సరాలు నిర్విరామ కృషి జరిపింది. వాస్తవానికి ఈ వాహనాన్ని వాణిజ్య పరంగా జనవరి నెలలోనే అందుబాటులోకి రావాల్సి ఉన్నప్పటికీ పలు కారణాల వల్ల అది సాధ్యపడలేది. మంచి మైలేజీతో పాటు ఎనిమిది స్పీకర్లతో కూడిన మ్యూజిక్‌ అనుభూతి కారణంగా యువతను ఈ కారు బాగా ఆకర్షించే అవకాశం ఉన్నట్లు కంపెనీ వర్గాలు తెలిపాయి.
మీ స్నేహితులకు రికమెండ్ చెయ్యండి